פרחחי המעיין

קריירה

ב-3 בדצמבר 2010 הלהקה העלתה ליוטיוב את וידאו הקליפ הראשון שלה, "I Gotta Feeling Hanukkah" (בתרגום חופשי לעברית: "יש לי תחושה של חנוכה"). הקליפ יצא לכבוד חנוכה והתבסס על הלהיט של The Black Eyed Peas, ‏I Gotta Feeling. בדצמבר 2012 עמד מספר הצפיות בקליפ על כ-270,000. נכון לאפריל 2014 עומד מספר הצפיות הכולל של ערוץ היוטיוב על כ-6 מיליון צפיות.
ב-4 מרץ 2011 הלהקה העלתה את וידאו הקליפ השני שלה, "Raise Your Mask" (בתרגום חופשי לעברית: "הרימו את המסכות שלכם") הקליפ יצא לכבוד פורים והתבסס על השיר "Raise Your Glass" של הזמרת האמריקאית פינק. תקרית זוטא התרחשה כאשר, כשבועיים לאחר העלאת הקליפ של פרחחי המעיין, העלה גם הרכב הא-קפלה המכביטס את השיר "Purim Song" שהתבסס גם הוא על השיר של פינק והיה בעל מוטיבים דומים. עם זאת, לאור הזמן הקצר שחלף בין שתי ההעלאות, ככל הנראה מדובר בצירוף מקרים בלבד. נכון ל-21 בדצמבר 2012, מספר הצפיות בקליפ עמד על כ-300,000.
ב-2 באפריל 2011 העלתה הלהקה וידאו קליפ נוסף, לכבוד חג הפסח, שנקרא "Dayenu, Coming Home" (בתרגום לעברית: "דיינו, חוזרים הביתה"). הקליפ התבסס על "Coming Home" של פאף דאדי ו-"Forget You" של סי-לו גרין. נכון לדצמבר 2012, עמד מספר הצפיות בקליפ על כ-700,000.
ב-7 בספטמבר 2011 העלתה הלהקה את השיר "Dip Your Apple" (בתרגום חופשי לעברית: "טבלו את התפוח שלכם") השיר יצא לכבוד ראש השנה ה'תשע"ב והוא מתבסס על השיר "Waka waka" של שאקירה. הקליפ מכיל מוטיבים מסרטונים וסרטים מפורסמים ומתופעות מפורסמות, כולל ממלך האריות, Charlie Bit My Finger, ‏Angry Birds ופק-מן. בתאריך 12 בדצמבר 2011, יוטיוב דיווח שזהו הווידאו הנצפה ביותר בישראל בשנה זו. בדצמבר 2012 עמד מספר הצפיות בקליפ על כ-2,500,000.
ב-11 בדצמבר 2011 העלתה הלהקה את השיר "Light up the Night" (בתרגום חופשי לעברית: "האירו את הלילה"). הקליפ יצא לכבוד חנוכה והמוטיב החוזר בו הוא ענייני חנוכה - חנוכיה, שמן זית, נרות, וסדרת סרטי מטריקס והדמויות בה - ניאו, טריניטי, הסוכן סמית' והסוכנים. בנוסף, בקליפ מופיעים אזכורים להתפרצות כתוצאה מהתגרענות, הארי פוטר ותופעות מפורסמות. בקליפ זה, בפעם הראשונה, פרחחי המעיין הפיקו שיר משל עצמם ולא התבססו על שיר קיים. נכון לדצמבר 2012, עמד מספר הצפיות בקליפ על כ-425,000.
ב-12 בספטמבר 2012 העלתה הלהקה את השיר "Livin' in a Booth" (בתרגום חופשי לעברית: "חיים בסוכה"). השיר יצא לכבוד סוכות והתבסס על "Marry You" של ברונו מארס. בקליפ מופיע ניר ברקת בהופעת אורח קצרה. נכון לדצמבר 2012, עמד מספר הצפיות בקליפ על כ-150,000.
ב-6 בדצמבר 2012 העלתה הלהקה את השיר "iHanukkah - Apple Style" (בתרגום חופשי לעברית: "אני חנוכה - תפוח סטייל"). השיר יצא לכבוד חנוכה ושמו מרמז לשיר גנגנם סטייל. בדומה לשיר "Light Up the Night", השיר הוא יצירה מוזיקלית חדשה ואינו מתבסס על שיר קיים. נכון ל-21 בדצמבר 2012, מספר הצפיות הקליפ עומד על מעט יותר מ-20,000.
לכבוד פסח ה'תשע"ד 2014, הפיקו הלהקה והמדרשה סרטון אינטראקטיבי המאפשר לצופה לבחור תוך כדי צפייה את המשך הסרטון והאופי המוזקלי המבוצע.
הלהקה הופיעה בישראל וכן בקהילות יהודיות בצפון מזרח ארצות הברית.

ביקורת

עדי ארבל, כותב הטור "לא אקטואלי" בעיתון מקור ראשון, התייחס ללהקה בטורו כשכתב "אופנה חדשה שהולכת ותופסת תאוצה ברחבי הרשת היהודית היא יצירתם של קליפים אשר מתלבשים על להיטים עולמיים ומגיירים אותם לטובת השמעת הנרטיב היהודי מנקודת מבט חייכנית משהו. קליפ אחד כזה הופק על ידי בוגרי מדרשת עין-פרת ומביא את סיפורה של מגילת אסתר ברוח פורימית כטוב בעיני המלך ובעיני עשרות אלפי הצופים אשר עיניהם לא חזתה כדבר הזה. הצלחתו של הסרטון לא נעלמה גם מעיניהם של אנשי משרד החוץ אשר העלו אותו גם הם לערוץ ההסברה הישראלי." ארבל הוסיף כי הקליפ הוא גימיק "חביב".